Predkladacia správa

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 75/2015 Z. z., ktorým sa ustanovujú pravidlá poskytovania podpory v súvislosti s opatreniami programu rozvoja vidieka, ako iniciatívny návrh.
Cieľom navrhovaného nariadenia vlády je upraviť najmä jednotlivé postupy pri nedodržaní deklarovanej výmery alebo počtu dobytčích jednotiek a postupy pri záväzkoch, ktoré vznikli pred účinnosťou nariadenia vlády Slovenskej republiky č. 75/2015 Z. z. Konkrétne sa to týka opatrenia lesnícko-environmentálne platby a agroenvironmentálne platby - podopatrenie chov a udržanie ohrozených druhov zvierat, ktoré sú v roku 2015 v piatom roku záväzku. 
Návrh nariadenia vlády nebude predmetom vnútrokomunitárneho pripomienkového konania.
Účinnosť nariadenia vlády sa navrhuje od 15. júla 2015, keďže nová právna úprava je potrebná na administráciu žiadostí o poskytnutie podpory a žiadostí po poskytnutie platby.
Návrh nariadenia vlády spresňuje aj podmienky oprávnenosti na platbu pre oblasti s prírodnými obmedzeniami alebo inými osobitými obmedzeniami, pokiaľ ide o oprávnené osoby na podporu. Dochádza taktiež k menším úpravám formálneho charakteru. Dôvodom úpravy je najmä spresnenie textu s ohľadom na jednoznačnosť výkladu príslušných ustanovení nariadenia vlády.
Návrh nariadenia vlády nebude mať vplyv na rozpočet verejnej správy, na podnikateľské prostredie, nebude mať sociálne vplyvy a ani vplyvy na životné prostredie a na podnikateľské prostredie.
Návrh nariadenia vlády je v súlade s Ústavou Slovenskej republiky, zákonmi a ostatnými všeobecne záväznými právnymi predpismi a medzinárodnými zmluvami a inými medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.
 Návrh nariadenia vlády sa predkladá do skráteného legislatívneho konania z dôvodu hrozby značných hospodárskych škôd, ktoré by vznikli poľnohospodárom, ak by nemali dostatok času na vyhotovenie a predloženie svojich žiadostí o zaradenie do opatrenia a o poskytnutie platby. Predloženie návrhu nariadenia vlády do legislatívneho procesu v skoršom termíne nebolo možné z dôvodu dodatočných konzultácií s Európskou komisiou, ktorých predmetom bol realizácia PRV SR 2014-2020 a jej odsúhlasenie.
Návrh nariadenia vlády bol predmetom pripomienkového konania, ktorého výsledky sú uvedené vo vyhodnotení pripomienkového konania. Na rokovanie Legislatívnej rady vlády Slovenskej republiky sa navrhované nariadenie vlády predkladá bez rozporov.